Document ID: 32008D0642

KOMMISSIONENS BESLUTNING
af 31. juli 2008
om ændring af bilag II til Rådets beslutning 79/542/EØF for så vidt angår registreringerne for Argentina, Brasilien og Paraguay på listen over tredjelande og dele deraf, hvorfra det er tilladt at importere visse typer fersk kød til Fællesskabet
(meddelt under nummer K(2008) 3992)
(EØS-relevant tekst)
(2008/642/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledende sætning, artikel 8, stk. 1, første afsnit, og artikel 8, stk. 4, og
ud fra følgende betragtninger:
(1)
I del 1 i bilag II til Rådets beslutning 79/542/EØF af 21. december 1976 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (2) er der opstillet en liste over tredjelande og dele deraf, hvorfra det er tilladt for medlemsstaterne at importere fersk kød af visse dyr.
(2)
Argentina er opført i del 1 i bilag II til beslutning 79/542/EØF, idet landet er inddelt i flere forskellige områder fastlagt primært i overensstemmelse med disses dyresundhedsstatus. Den argentinske del af Patagonia syd for den 42. breddegrad har status som fri for mund- og klovesyge uden vaccination. Det er tilladt at importere ikke-udbenet fersk kød af visse dyr fra det pågældende område til Fællesskabet. De øvrige områder i Argentina har status som fri for mund- og klovesyge med vaccination, og der må kun importeres udbenet og modnet fersk kød til Fællesskabet fra disse områder.
(3)
I 2007 besluttede Verdensorganisationen for Dyresundhed (OIE) at anerkende et område i Argentina nord for den 42. breddegrad, der dækker dele af provinserne Neuquén og Río Negro, som havende status som fri for mund- og klovesyge uden vaccination.
(4)
På grundlag af denne beslutning anmodede Argentina om, at import til Fællesskabet af ikke-udbenet fersk kød fra det pågældende område blev tilladt. I februar 2008 gennemførte Fællesskabet et kontrolbesøg i Argentina for at undersøge situationen på stedet. Resultatet af kontrolbesøget var positivt, og det bør derfor tillades at importere ikke-udbenet fersk kød af visse dyr til Fællesskabet fra det pågældende område.
(5)
Fællesskabet har i den senere tid gennemført flere kontrolbesøg i Brasilien, blandt andet i staterne Paraná og São Paulo. På grundlag af disse kontrolbesøg er der ved beslutning 79/542/EØF, som ændret ved beslutning 2008/61/EF, fastsat importforanstaltninger, der styrker kontrollen og overvågningen af bedrifter, som dyr, der er godkendt til eksport til Fællesskabet, kommer fra, således at kun fersk udbenet og modnet oksekød af dyr fra specifikt godkendte bedrifter i stater med status som fri for mund- og klovesyge med eller uden vaccination må importeres.
(6)
I maj 2008 gav OIE på ny visse brasilianske stater, herunder Paraná og São Paulo, status som fri for mund- og klovesyge med vaccination.
(7)
I lyset af de pågældende staters status som fri for mund- og klovesyge og på baggrund af resultaterne af de kontrolbesøg, der er gennemført i Brasilien, bør disse stater igen opføres på listen over områder, hvorfra import til Fællesskabet af fersk udbenet og modnet oksekød er tilladt på de ensartede vilkår, der gælder for de øvrige brasilianske stater, der har status som fri for mund- og klovesyge med vaccination, og hvorfra det i dag er tilladt at importere de pågældende produkter til Fællesskabet.
(8)
I 2007 anerkendte OIE Paraguay som havende status som fri for mund- og klovesyge med vaccination, bortset fra et område med intensiv overvågning langs landets ydre grænser. I april 2008 gennemførte Fællesskabet et kontrolbesøg i Paraguay for at undersøge situationen på stedet.
(9)
På grundlag af det positive resultat af kontrolbesøget bør det tillades at importere udbenet og modnet fersk oksekød til Fællesskabet fra den del af Paraguay, der af OIE er anerkendt som havende status som fri for mund- og klovesyge med vaccination.
(10)
Beslutning 79/542/EØF bør derfor ændres i overensstemmelse hermed.
(11)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 1 i bilag II til beslutning 79/542/EØF erstattes af teksten i bilaget til nærværende beslutning.
Artikel 2
Denne beslutning anvendes fra den 1. august 2008.
Artikel 3
Denne beslutning er rettet til medlemsstaterne.
Udfærdiget i Bruxelles, den 31. juli 2008.

Labels: 17
5
0
3
6
18